Det er en stor dag hos butikken MATHstore, der ligger i Støvring. Både fordi det er Black Friday, men også fordi det kan blive én af de sidste dage i den her omgang, hvor de ansatte ikke skal bære mundbind. Torsdag aften blev politikerne nemlig enige om, at kunder skal bære mundbind i supermarkeder, butikker og i offentlig transport fra på mandag. Men helt enige er de ikke. For nogle partier mener, at det krav også skal gælde for de ansatte, mens andre er uenige. Hos tøjbutikken i Støvring håber de ansatte, at mundbindet forbliver fortid. - Det betyder mega meget for mig, at jeg kan smile til kunderne, når de besøger min butik. Det betyder alt. Der er sindssygt meget dna i en ansigt, siger Mads Thorhauge Jensen, der er indehaver af MATHstore. Se hele TV2 Nords indslag her: Partierne er uenige På mandag genoptager partierne forhandlingerne, hvor de skal finde ud af, om kravet om mundbind også skal gælde for de ansatte i detailhandlen og i plejesektoren. Folketingsmedlem fra Konservative Per Larsen holder fast i, at mundbindet ikke skal være en del af de ansattes arbejdsdag. Især når arbejdsgiverne kan kræve, at de ansatte skal vise coronapas for at komme på arbejde. - Vi synes, at det er lidt dobbelt-beskyttelse, hvis man også skal bruge mundbind de otte timer, man er på arbejde, siger Per Larsen. For Enhedslistens Peder Hvelplund giver det derimod mening, at de ansatte skal bære mundbind, hvis der er tale om kundekontakt. - Der er det hensynet til borgerne og risikoen for smittespredning, der skal være i højsædet, siger Peder Hvelplund. Giver ikke mening Hos MATHstore i Støvring vil de selvfølgelig købe nye mundbind og bruge dem, hvis kravet bliver vedtaget. Men indehaveren mener, at sådan et krav vil ramme forkert. Detailhandlen er ifølge ham det forkerte sted at gå efter. - Vi er aldrig 200 mennesker indendøre i min butik på én gang, siger han og uddyber: - Jeg synes, at det er mærkeligt, at man kan gå i Jomfru Ane Gade og hygge sig i weekenderne, men når du skal købe strømper, underbukser eller julegaven hos mig, skal du have mundbind på, siger Mads Thorhauge Jensen.

Opsummering:
Torsdag blev politikerne enige om, at kunder igen skal bære mundbind i supermarkeder, butikker og i offentlig transport. Men de er uenige om, om kravet også skal gælde for de ansatte.